V. Veteška, podpredseda NR SR: (2003-03-06):
Ľ. Navrátilová, poslankyňa: Vážený pán predsedajúci, vážení členovia vlády, kolegyne, kolegovia. Odznelo tu dnes veľmi veľa silných slov, odznelo tu veľa slov na klub SDKÚ aj na SDKÚ ako také, preto dovoľte, aby som vám povedala, prečo som ja nepodpísala ten návrh poslancov na zvolanie tejto mimoriadnej schôdze. Návrh na uznesenie Národnej rady Slovenskej republiky k vážnym podozreniam o existencii korupcie a klientelistických praktík v politickom systéme Slovenskej republiky podpísali z môjho pohľadu dve skupiny poslancov. Prvá skupina bola asi vedená úprimnou snahou otvoriť diskusiu o korupcii a o údajnom odpočúvaní a následnom zverejňovaní telefonátov a chceli sa dopátrať pravdy. Tá druhá skupina určite nebola motivovaná hľadaním pravdy, ale podľa môjho názoru sa snaží vniesť do vládnej koalície rozkol a následnú vládnu krízu. No a potom je tu tretia skupina poslancov, ktorá sa k tejto iniciatíve nepripojila. Keby tu bol pán Fico, iste povie, ako to už často urobil, že poslanci SDKÚ sa neodvážia prejaviť svoj názor, pretože u nás vládne silná stranícka disciplína, preto reagujem nielen na vzniknutú situáciu, ale aj na výroky podobného rázu, ktoré tu odzneli viackrát. Som katolíčka, ale to mi nebráni, aby som mala kritický pohľad na jednotlivých predstaviteľov cirkví. Som lojálna členka SDKÚ, ale to mi nebráni, aby som nemala kritický pohľad na členov našej strany aj na vedenie strany. Keby tu bol prítomný pán Hort, určite vám to potvrdí. Lebo nekritickosť vytvára atmosféru v strane, ktorá naozaj môže viesť k autoratívnemu riadeniu a ja by som v takejto strane nebola. Napokon s autoratívnymi manierami máme viacerí z nás tu dosť veľa skúseností, za toho oného slávneho socializmu, ktorý nám tu poslanci KSS chvália už asi dva mesiace. Ak si v súčasnosti vymieňame s členmi Komunistickej strany Slovenska v parlamente názory na dôsledky socializmu v našej vlasti, pridám k dedičstvám socializmu niečo, čo nazvem špeciálne videnie sveta. Toto špeciálne videnie sveta nazval anglický historik Paul Johnson štrukturalizmom. Ide o vnímanie sveta, v ktorom za každým javom, najmä spoločenským, sú nejaké hierarchické štruktúry a na vrchole štruktúry, ktorá je raz Moskva, raz CIA, raz prezident USA, raz kapitalizmus alebo ja neviem čo, je niekto, kto hýbe nitkami, a ľudia sú len pasívnymi účastníkmi týchto hier bez možnosti výraznejšieho ovplyvňovania dokonca vlastného života. Bude úlohou historikov popísať zdroje slovenského pesimizmu, ale nepochybne jedným zdrojov slovenského pesimizmu je aj štrukturálne vnímanie sveta. A pesimizmus a štrukturálne videnie sveta je skvelé podhubie na šírenie dezinformácií. Ak niekto verí, že môže ovplyvniť dianie tohto sveta, ak niekto verí, že pánboh nám dal šancu zlepšiť nielen svoj život, ale aj život iných, ak niekto verí, že hľadanie pravdy je povinnosťou slušného človeka, je zlým médiom pre dezinformácie. Túto vieru nosím v sebe a som presvedčená, že aj väčšina mojich straníckych kolegov. Klub poslancov SDKÚ má správanie, ktoré vyplýva z podobného videnia sveta, najmä z pohľadu, z rovnakého pohľadu na fungovanie štátu. Pred hrubým politickým pragmatizmom uprednostňujeme racionalitu a odmietame metódy manipulácie verejnej mienky, zneužívania informácií a šírenia pesimizmu medzi obyvateľmi Slovenskej republiky. Keď sa v tlači objavili články o odpočúvaní pána podpredsedu Ruska, spomenula som si na knihu bývalého česko-slovenského špióna Ladislava Bitmanna Medzinárodné dezinformácie. V nej popisuje vzrušené vystúpenie predsedu ČSD Miloša Zemana pred novinármi, ktorých informoval, že tajné služby v Českej republike sú zneužívané v prospech straníckych záujmov a, citujem: „Tajné služby neslúžia len potrebám štátu a považujem to všetko za určitý nábeh k policajnému štátu.“ To odznelo aj v tejto snemovni. Je to veľká podoba k vyhláseniam, kto tu vlastne vládne. Takzvaný Zemanov kufrík obsahoval zmes pravých, prísne tajných dokumentov a istý počet podvrhov, ktoré mali zdiskreditovať českých sociálnych demokratov. Kufrík vyvolal vo verejnosti dojem, že v Českých informačných službách sa vymýšľajú spravodajské hry a provokácie proti Českej sociálnej demokracii. Napokon musel pán Zeman priznať, že ide o podvrh, a parlamentná komisia pre kontrolu BIS dospela k názoru, že nič nenaznačuje, že by kontrarozviedka porušila zákon. Neuvážené vystúpenie pána Zemana mu značne poškodilo povesť, ale zostalo záhadou, kto bol za celou akciou. Isté je, a to je paralela s našou situáciou, že česká spoločnosť bola na prijímanie dezinformácií, vrátane takého skúseného politika, akým bol pán Zeman, pripravená. Lebo pre prijímanie dezinformácii musí byť určitá spoločenská klíma. Ak som dnes zdržanlivá vo vyhláseniach alebo v poskytovaní informácií o tom, aká je tu korupcia, čo je pravdivé na prepisoch, je to najmä preto, že sa nechcem nechať dobehnúť tak, ako sa nechal dobehnúť pán Zeman, preto som nepodpísala a nikdy nepodpíšem unáhlené vyhlásenia, nebudem sa podieľať na zvolávaní mimoriadnych schôdzí Národnej rady v situácii, ak za tým všetkým môže byť nejaký magor. Vážení kolegovia, upriamujem vašu pozornosť ešte na ďalšiu podobnosť s Českou republikou. Intenzita dezinformačnej kampane vrcholila pred vstupom Českej republiky do NATO. Preto ma ani neprekvapuje, keď takáto kampaň v súčasnosti naštartovala na Slovensku. Ja neviem presne identifikovať, kto všetko má záujem, aby sme nevstúpili do NATO. Ja neviem, kto všetko z radov prvej, bývalej prvej hlavnej správy ministerstve vnútra Česko-slovenskej socialistickej republiky je dnes príslušníkom politických zoskupení, ktoré sú proti NATO. Čo však viem, je to, že dnes sme svedkami veľmi odborne robenej diskretitačnej kampane a intríg a myslím si, že médiom, ktoré má zabezpečiť ich účinnosť, je pán poslanec Fico. Má ambíciu prevziať moc, čo je úplne legitímne pre každého politika, a neúspech v posledných v parlamentných voľbách mu podľa mňa zakaľuje zrak tak, že nejde cestou hľadania pravdy, ale cestou zneisťovania občanov tohto štátu a rozširovaním názoru, že existujú nejaké neoficiálne štruktúry, ktoré riadia tento štát. Chcem ho úprimne upozorniť na to, že pokiaľ nedajbože raz prevezme moc, bude studňa slovenského pesimizmu hlavne jeho zásluhou ešte hlbšia a prijímanie dezinformácií voči nemu bude ľahšie. Ďakujem za pozornosť.